དང་པོ་ནི།རྗེ་ཙོང་ཁ་པའི་དབུ་མ་དགོངས་པ་རབ་གསལ་ལས་སེམས་ཙམ་གྱི་འདོད་པ་ཕྱོགས་སྔར་བླང་པའི་སྐབས་སུ་ཇི་ལྟར་འབྱུང་བ་བཞིན།དེ་ལ་སེམས་ཙམ་པས་ཕྱི་དོན་མེད་ཅིང་རྣམ་ཤེས་རང་བཞིན་གྱིས་གྲུབ་པའི་སྒྲུབ་བྱེད་དུ་རིགས་པ་གསུམ་བཀོད་དེ།དེ་ཡང་འདི་ལྟར།སད་དུས་ཀྱི་རྣམ་ཤེས་ཆོས་ཅན།ཕྱི་རོལ་དོན་གྱིས་སྟོང་སྟེ།རྣམ་ཤེས་ཡིན་པའི་ཕྱིར།དཔེར་ན།རྨི་ལམ་གྱི་རྣམ་ཤེས་བཞིན།སད་དུས་ཀྱི་རྣམ་ཤེས་ཀྱི་དམིགས་པའི་ཡུལ་ཆོས་ཅན།ཕྱི་དོན་དུ་སྣང་ཡང་དེ་མ་གྲུབ་པའི་རྫུན་པ་ཡིན་ཏེ།ཡུལ་ཡིན་པའི་ཕྱིར།དཔེར་ན།རྨི་ལམ་གྱི་ཤེས་པའི་ཡུལ་བཞིན།ཀུན་བྱང་གི་གཞི་གཞན་དབང་ཆོས་ཅན།ཁྱོད་རང་བཞིན་གྱིས་མེད་ན་ཁྱོད་ལ་བརྟེན་པའི་ཀུན་བྱང་གི་ཆོས་ཐམས་ཅད་མེད་པར་འགྱུར་ཏེ།དེ་མེད་ན་ཁྱོད་ཀྱི་རྟེན་མེད་པའི་ཕྱིར།དཔེར་ན།རུས་སྦལ་གྱི་སྤུའི་གོས་བཞིན་ནོ།།ཞེས་སྨྲའོ།།རྨི་ལམ་གྱི་ཤེས་པ་ཇི་ལྟར་སྦྱར་བ་བཞིན།སྐྲ་ཤད་འཛག་སྣང་ཅན་གྱི་དབང་ཤེས་དང་།དེའི་ཡུལ་དཔེར་བྱས་ཏེ་རྟགས་སྦྱོར་སྔར་བཞིན་བཀོད་ནས་ཕྱི་རོལ་གྱི་དོན་མེད་པ་སྒྲུབ་པ་ཡིན་ལ།དེས་ནས་གོད་དུ་བཤད་པའི་རྟགས་ཀྱིས་ཕྱི་དོན་མེད་པར་སྒྲུབ་པ་ན།ཕྱིར་རྒོལ་སོ་སོའི་བློ་དང་འཚམས་པའི་དཔེ་མི་འདྲ་བ་དུ་མའི་སྒོ་ནས་སྒྲུབ་པར་མཛད་དེ།དེ་ཡང་འཕགས་པ་ཐོགས་མེད་ཀྱི་ཐེག་བསྡུས་ལས།འདས་སོགས་དེ་བཞིན་རྨི་ལམ་དང་།།གཟུགས་བརྙན་རྣམ་པ་གཉིས་པོ་ཡང་།།དམིགས་པ་ཡོད་པ་མ་ཡིན་ཏེ།དེ་ལ་དམིགས་པ་རུང་ཕྱིར་རོ།།ཞེས་འདས་མ་འོང་དང་།ད་ལྟར་གྱི་དུས་སུ་བློ་ལ་སྣང་བ་དང་།དེ་བཞིན་ཁང་མིག་ཆུང་ངུར་ཉལ་བའི་གང་ཟག་གིས་རྨི་ལམ་དུ་གླང་པོ་ཆེའི་ཁྱུ་འཁྲིགས་པར་སྣང་བ་དང་།རབ་རིབ་ཅན་ལ་སྐྲ་ཤད་འཛག་པར་སྣང་ཡང་།དེ་ལྟར་སྣང་བ་ལྟར་དུ་མ་གྲུབ་པ་དང་།མི་སྡུག་པའི་ཏིང་ངེ་འཛིན་ལ་ས་གཞི་ཀེང་རུས་ཀྱིས་ཁྱབ་པར་སྣང་བ་ལྟར་དུ་མ་གྲུབ་པ་རྣམས་དེའི་དཔེ་ཡིན་པ་གསུངས་པ་ཡིན་ནོ།།